Moord, veediefstal in Gauteng neem toeDie moordsyfer in die provinsie het in die eerste drie maande van die jaar toegeneem. (Foto: pixabay) Voorvalle van moord en poging tot moord in Gauteng het tussen Januarie en Maart vanjaar steeds toegeneem, met die Gautengse provinsiale polisiehoof, lt.genl. Elias Mawela, wat waarsku dat syfers waarskynlik gaan toeneem wanneer die land ná die streng afsonderingstyd na normaal begin terugkeer. Mawela het Vrydag ŉ oorsig van die provinsie se misdaadsyfers gegee nadat Bheki Cele, minister van polisie, die nasionale syfers twee weke gelede bekend gemaak het. Moord het in dié tyd met 3,9% toegeneem – dit is ŉ styging van 36 – terwyl poging tot moord met 5% toegeneem het (50 meer voorvalle). Mawela sê sogenaamde trio-misdade, wat bestaan uit kapings, sakerooftogte en rooftogte by huise, bly “een van die provinsie se grootste kopsere”. Motorkapings in die provinsie het met 1,7% toegeneem (+38 voorvalle), terwyl sakerooftogte met 1,5% (+24 voorvalle) toegeneem het. Gewapende rooftogte by huise het minstens gedaal: Altesame 22 minder voorvalle, ŉ daling van 1,2%, is in dié kategorie opgeteken. Transitorooftogte het met ŉ skamele twee voorvalle gedaal en waar dit dieselfde tyd verlede jaar op 21 voorvalle gestaan het, is 19 voorvalle vanjaar aangemeld. Afgesien van voorvalle van veediefstal, het die meeste eiendomsverwante misdaad in die provinsie ŉ daling getoon. Altesame 36 voorvalle van veediefstal is egter in die drie maande lange tydperk in Gauteng aangemeld. Dit is ŉ algehele styging van 17,6%. Eiendomsverwante misdaad: Moord Uit die 966 moorde wat tussen Januarie en Maart vanjaar in Gauteng gepleeg is, het 31 met voorvalle van gesinsgeweld verband gehou, sê Mawela. Voorvalle van gesinsgeweld bly ook ŉ groot bydraer tot ander misdaad, waaronder verkragting en opsetlike saakbeskadiging. Een dossier van moord op ŉ plaas of kleinhoewe is in die eerste kwartaal in die provinsie aangelê en twee mense het in die aanval gesterf. Twee polisiebeamptes is tussen Januarie en Maart vermoor. Net een van hulle was aan diens. Volgens Mawela is argumente, misverstande wat nie met gesinsgeweld verband hou nie, padwoede en uitlokking die grootste oorsake van moord in die provinsie. Rooftogte, hetsy by huise, sakeondernemings of op straat, gevolg deur boendoehowe is verder verantwoordelik vir die meeste moorde in die provinsie. Syfers gaan toeneem Mawela waarsku dat wanneer die volgende kwartaal se misdaadsyfers bekend gemaak word – en dit vergelyk word met die ooreenstemmende tyd verlede jaar toe die land aan ŉ streng inperkingstyd onderworpe was – gaan dit lyk asof misdaad hopeloos buite beheer is. Hy sê dit is belangrik om perspektief te behou wanneer daar volgende kwartaal na die syfers gekyk word. “Soos wat die land terugkeer na normaal, is misdaad ook besig om na gewone patrone [soos voor die afsonderingstyd] terug te keer.” Hy sê ook in talle gevalle het die polisie die hulp van nasionale departemente nodig om misdaad in bedwang te bring. Mawela het onder meer verwys na ŉ toename in die getal voorvalle op hoofweë waar motoriste se bande stukkend gesteek en hulle dan in ŉ lokval gelei word. Beter beligting van provinsiale paaie kan moontlik help om dié probleem te takel, sê Mawela. Hy sê ook waar misdaad agter geslote deure plaasvind probeer die polisie sterk bande met die gemeenskap bou sodat hulle genoeg vertroue in die polisie het om die voorvalle aan te meld.